b'\n_START_ARTICLE_\nThyssen-Bornemisza muziejus\n_START_PARAGRAPH_\nTiseno-Bornemisos muziejus (isp. Museo Thyssen-Bornemisza)\xc2\xa0\xe2\x80\x93 meno muziejus Madrido mieste. Kartu su Prado ir Karalien\xc4\x97s Sofijos muziejais sudaro did\xc5\xbeiausi\xc5\xb3 Madrido muziej\xc5\xb3 trejetuk\xc4\x85. Muziejaus kolekcija sudaryta priva\xc4\x8dios Thyssen-Bornemisza gimin\xc4\x97s kolekcijos pagrindu. Adresas: Paseo del Prado 8.\n_START_SECTION_\nIstorija\n_START_PARAGRAPH_\nMuziejaus pagrindu tapo oland\xc5\xb3-vengr\xc5\xb3 kilm\xc4\x97s Vokietijos plieno magnat\xc5\xb3 Tisen\xc5\xb3-Bornemis\xc5\xb3 paveiksl\xc5\xb3 kolekcija. Kolekcijos prad\xc5\xbeia siejama su August Thyssen, kuris gyvenimo pabaigoje susidom\xc4\x97jo menu ir u\xc5\xbesak\xc4\x97 kurti skulpt\xc5\xabras vienam \xc5\xbeymiausi\xc5\xb3 XX a. prad\xc5\xbeios meninink\xc5\xb3 \xe2\x88\x92 Ogiustui Rodenui. Prasid\xc4\x97jus Pirmajam pasauliniam karui ry\xc5\xa1iai tarp j\xc5\xb3 nutr\xc5\xabko. Septynias sukurtas Rodeno skulpt\xc5\xabras 1956\xc2\xa0m. \xc4\xafsigijo August Thyssen an\xc5\xabkas baronas Hains Heinrich Thyssen-Bornemisza (4 i\xc5\xa1 j\xc5\xb3 yra muziejuje). August Thyssen s\xc5\xabnus Heinrich (1875\xe2\x80\x931947) kolekcionavo meno k\xc5\xabrinius nepriklausomai nuo t\xc4\x97vo. Pagrindin\xc4\x99 savo k\xc5\xabrini\xc5\xb3 kolekcij\xc4\x85 laik\xc4\x97 gimin\xc4\x97s pilyje, tuometin\xc4\x97je Vengrijoje. Tarpukaryje baronas \xc4\xafsigijo daug k\xc5\xabrini\xc5\xb3 i\xc5\xa1 po karo nuskurdusi\xc5\xb3 ir ekonomin\xc4\x97s kriz\xc4\x97s paveikt\xc5\xb3 buvusi\xc5\xb3 savinink\xc5\xb3._NEWLINE_1932\xc2\xa0m. Heinrich Thyssen kolekcj\xc4\x85 perk\xc4\x97l\xc4\x97 \xc4\xaf \xc5\xa0veicarij\xc4\x85 \xc4\xafsigij\xc4\x99s Villa Favorita prie Lugano e\xc5\xbeero. \xc4\x8cia pastat\xc4\x97 atskir\xc4\x85 galerij\xc4\x85 meno k\xc5\xabriniams saugoti. Did\xc5\xbeiosios depresijos metais baronas perpirkin\xc4\x97jo dail\xc4\x97s k\xc5\xabrinius, kurie buvo anks\xc4\x8diau nupirkti JAV milijonieri\xc5\xb3. Taip kolekcijoje atsid\xc5\xabr\xc4\x97 vieni jos pasidid\xc5\xbeiavim\xc5\xb3: Vittore Carpaccio \xe2\x80\x9eRiterio portretas\xe2\x80\x9c ir Domenico Ghirlandaio \xe2\x80\x9eGiovanna Tornabuoni portretas\xe2\x80\x9c. Heinrich Thyssen-Bornemisza ypa\xc4\x8d rinko viduram\xc5\xbei\xc5\xb3 vokie\xc4\x8di\xc5\xb3 ir ankstyv\xc5\xb3j\xc5\xb3 Nyderland\xc5\xb3 meno pavyzd\xc5\xbeius. Kolekcijoje yra Albrecht D\xc3\xbcrer, Albrecht Altdorfer, Hans Holbein, Jan van Eyck, Petrus Christus, Hans Memling ir kt. k\xc5\xabrini\xc5\xb3._NEWLINE_1947\xc2\xa0m. mirus Heirich kolekcija liko padalinta tarp 4 jo vaik\xc5\xb3. Tolimesn\xc4\xaf kolekcionavim\xc4\x85 tes\xc4\x97 s\xc5\xabnus baronas Hans Heinrich Thyssen-Bornemisza (1921\xe2\x80\x932002), kuris supirkin\xc4\x97jo paveikslus i\xc5\xa1 kit\xc5\xb3 t\xc4\x97vo vaik\xc5\xb3. Meno k\xc5\xabrini\xc5\xb3 kolekcija tapo tokia didel\xc4\x97, kad, nepaisant prapl\xc4\x97tim\xc5\xb3, galerijoje prie Villa Favorita tilpo tik dalis kolekcijos. Daug meno k\xc5\xabrini\xc5\xb3 buvo nuolat keliaujan\xc4\x8dioje parodoje po pasaulio muziejus. Galvodamas apie kolekcijos ateit\xc4\xaf Hans Heinrich nutar\xc4\x97 j\xc4\x85 \xc4\xafkurdinti dideliame muziejuje. Taip prasid\xc4\x97jo ry\xc5\xa1iai su \xc4\xafvariais fondais ir \xc5\xa1ali\xc5\xb3 vyriausyb\xc4\x97mis. Galiausiai buvo pasirinktas Ispanijos pasi\xc5\xablymas. Prie to prisid\xc4\x97jo baronien\xc4\x97 Carmen Cervera Thyssen-Bornemisza, kuri buvo ispan\xc4\x97. 1988\xc2\xa0m. buvo pasira\xc5\xa1yta nuomos sutartis d\xc4\x97l svarbiausi\xc5\xb3 kolekcijos paveiksl\xc5\xb3 laikino eksponavimo Ispanijoje. Ispanijos vyriausyb\xc4\x97 kolekcijai eksponuoti suteik\xc4\x97 apie 1806\xc2\xa0m. pastatytus Villahermosa r\xc5\xabmus Madride, prie\xc5\xa1 pat Ispanijos nacionalin\xc4\xaf Prado muziej\xc5\xb3. Ispanijos vyriausyb\xc4\x97s ir barono Hans Heinrich sutarimu buvo \xc4\xafsteigtas Thyssen-Bornemisza kolekcijos fondas, kuris r\xc5\xabpinosi r\xc5\xabm\xc5\xb3 atnaujinimu ir kolekcijos valdymu. 1992\xc2\xa0m. spalio 8 d. muziejus atidarytas oficialiai. Ceremonijoje dalyvavo Ispanijos karalius Chuanas Karlosas I ir karalien\xc4\x97 Sofija. 1993\xc2\xa0m. Ispanijos parlamentas pritar\xc4\x97 775 paveiksl\xc5\xb3 pirkimui i\xc5\xa1 barono Hans Heinrich ir perdavimui Muziejaus fondui. Bendra sumok\xc4\x97ta suma siek\xc4\x97 338 mln. JAV doleri\xc5\xb3 su s\xc4\x85lyga, kad paveikslai bus prieinami vie\xc5\xa1ai publikai ir niekuomet nebus parduoti. Rinkos vertintoj\xc5\xb3 nuomone kolekcija i\xc5\xa1 tikro tuo metu gal\xc4\x97jo b\xc5\xabti verta tarp 1 \xe2\x88\x92 1,5 mlrd. JAV doleri\xc5\xb3._NEWLINE_2004\xc2\xa0m. 655 paveiksl\xc5\xb3 i\xc5\xa1 Carmen Thyssen-Bornemisza kolekcijos buvo prijungta prie muziejaus. Ta proga \xc4\xafvykdytas Villahermosa r\xc5\xabm\xc5\xb3 prapl\xc4\x97timas prijungiant du \xc5\xa1alimais buvusius 1999\xc2\xa0m. \xc4\xafsigytus pastatus ir apie 250 paveiksl\xc5\xb3 \xc4\xaftraukti \xc4\xaf nuolatin\xc4\x99 ekspozicij\xc4\x85. Barono Hans Heinrich Thyssen-Bornemisza (kuris mir\xc4\x97 2002 m.) atminimas yra \xc4\xafam\xc5\xbeintas prie r\xc5\xabm\xc5\xb3 pastatytame paminkliniame biuste. 2011 m. baronien\xc4\x97s asmenin\xc4\x97s kolekcijos dalis buvo atskirta ir perkelta \xc4\xaf Carmen Thyssen vardo muziej\xc5\xb3 Malagoje. 2012\xc2\xa0m. baronien\xc4\x97 Carmen, motyvuodama finansiniais sunkumais,  pardav\xc4\x97 D\xc5\xbeono Konsteblio paveiksl\xc4\x85 \xe2\x80\x9eU\xc5\xbetvara\xe2\x80\x9c (\xe2\x80\x9eThe Lock\xe2\x80\x9c) u\xc5\xbe 22,4 mln. svar\xc5\xb3 sterling\xc5\xb3, tuo sukeldama kult\xc5\xabrin\xc4\x97s visuomen\xc4\x97s pasipiktinim\xc4\x85.\n_START_SECTION_\nGalerijos eksponatai\n_START_PARAGRAPH_\nNuolatin\xc4\x97je muziejaus ekspozicijoje yra apie 1000 k\xc5\xabrini\xc5\xb3. Prie\xc5\xa1 pardavim\xc4\x85 Ispanijos valstybei barono Hans Heinrich Thyssen-Bornemisza kolekcija buvo vertinama antra pagal dyd\xc4\xaf ir reik\xc5\xa1mingum\xc4\x85 priva\xc4\x8dia kolekcija pasaulyje po D. Britanijos Karali\xc5\xa1kosios kolekcijos. Dalis kolekcijos k\xc5\xabrini\xc5\xb3 patik\xc4\x97ti Barselonos Nacionaliniam Katalonijos meno muziejui. Dalis baronien\xc4\x97s Carmen kolekcijos perkelta \xc4\xaf atskir\xc4\x85 muziej\xc5\xb3 Malagoje._NEWLINE_Muziejaus ekspozicija apima visus Vakar\xc5\xb3 Europos tapybos periodus, pradedant XIII a. ital\xc5\xb3 meninink\xc5\xb3 (Duccio), baigiant XX a. pabaigos postmodernistinio meno pavyzd\xc5\xbeiais. Thyssen-Bornemisza muziejaus kolekcija reik\xc5\xa1mingai papildo ir praple\xc4\x8dia Prado muziejaus (kuriame dominuoja religin\xc4\x97s tematikos paveikslai nuo XVI a. prad\xc5\xbeios) ir Karalien\xc4\x97s Sofijos modernaus meno muziejaus (kuriame n\xc4\x97ra reprezentuojami impresionistai ir ekspresionistai) ekspozicijas Madride. Papildomai muziejuje yra plati \xc5\xa0. Amerikos XIX ir XX a. meninink\xc5\xb3 darb\xc5\xb3 kolekcija, paties muziejaus teigimu, reik\xc5\xa1mingiausia Europoje._NEWLINE_Keletas \xc5\xbeymi\xc5\xb3 muziejaus eksponat\xc5\xb3:'